<classify> DHAMIRA ya dhati ya utekelezaji wa miradi mikubwa ya maendeleo aliyonayo Rais John Magufuli, ilianzia tangu akiwa Waziri wa Ujenzi kwenye Serikali ya Awamu ya Tatu iliyokuwa ikiongozwa na Rais Benjamin Mkapa, ambapo Magufuli aliwahi kukataa ubabaishaji, uliokuwa ukifanywa na wahisani kwenye miradi ya barabara.Hayo yamejidhihirisha kwenye kitabu cha My Life My Purpose kilichoandikwa na Rais mstaafu wa Awamu ya Tatu, Benjamin Mkapa kinachoelezea maisha yake akiwa mtumishi wa kawaida wa umma, mwanasiasa hadi kuja kuwa Rais wa Nchi.Katika kitabu hicho ambacho katika mambo mengi aliyozungumzia, amegusia dhana nzima ya kuendesha nchi bila ya kuwategemea wahisani na kuwa misaada yao, ichukuliwe ni kama nyongeza na sio msingi tegemezi wa kuendeleza nchi.Alisema wakati wa utawala wake, kuna baadhi ya wahisani walikuwa wakitoa misaada ya fedha kwa ajili ya utekelezaji wa miradi mbalimbali hasa ya barabara huku wakizitumia fedha hizo hizo kwa ajili ya kufanyia upembuzi yakinifu usioisha.Mkapa alisema mambo hayo, yalimkera aliyekuwa Waziri wa Ujenzi wa kipindi hicho ambaye ndiye Rais wa sasa wa Serikali ya Awamu ya Tano, John Magufuli ambaye alikemea miradi ya aina hiyo, huku akimshauri Mkapa kuwa nchi inaweza kujenga baadhi ya barabara kwa vyanzo vya ndani.Magufuli ambaye sasa akiwa kama Rais anatekeleza dhana ya kujitegemwa huku akiendeleza msisitizo wa kuwa nchi ya kujitegemea na tayari ameshaanza kujenga miradi mikubwa kwa fedha za ndani, miradi kama wa Ufuaji Umeme wa Julius Nyerere, Mradi wa Reli Kisasa SGR, ununuzi wa rada na mingineyo kwa fedha za ndani.Mkapa aliunga mkono dhana hiyo, kwa kuwa hata upande wake alikuwa ni mtu ambaye haamini katika utekelezaji wa miradi ya maendeleo kwa kutegemea wahisani peke yake, hivyo akajikita kuimarisha vyanzo vya mapato ya ndani ya nchi ili kuongeza ufanisi katika utekelezaji wa miradi mikubwa badala ya kuwangojea wahisani hao.Alisema kati ya matokeo ya jitihada zake hizo ni ujenzi wa barabara ya kuanzia Mwanza kuelekea Shinyanga hadi Kahama na barabara ya Busega na Igunga kwa vyanzo vya ndani.Katika kile kinachoonesha kutotetereka akiamua jambo lake na kuwa alikuwa akiunga mkono watendaji wake, katika ukurasa wa 176 wa kitabu hicho sura ya 12 Mkapa ameelezea ni kwa kiasi gani aliguswa na msimamo, uzalendo uwezo wa Magufuli wakati huo sasa akiwa Waziri wa Ujenzi.Alielezea kuwa Magufuli alibishana vikali na aliyekuwa Balozi wa Marekani wakati huo, Robert Royall baada ya Magufuli kutekeleza agizo la Baraza la Mawaziri la kuamuru magari yote yaliyonunuliwa na wahisani yenye namba binafsi, yabadilishwe na kuwekwa namba inayoonesha kuwa ni magari ya wahisani, DFP.Hivyo, baada ya muda magari hayo yote yakawekwa namba zinazoonesha kuwa ni ya DFP, hatua ambayo ilienda sambamba magari yote ya serikali, yaliyokuwa yamebandikwa namba binafsi pia kuwekwa namba za serikali STK, SU na nyinginezo.Mkapa alisema kuwa wahisani hawakutaka magari yao, yabandikwe namba zinazoonesha kuwa ni ya wahisani, kwa kuwa wengine walikuwa wakiyatumia kwa shughuli binafsi hasa wakiwa mapumzikoni.Alisema Magufuli alimjibu Balozi huyo kuwa hakuna namna anavyoweza kubadilisha uamuzi huo na kuwa kama hataki anaweza kumsaidia kuyarejesha magari hayo yalipotokea.Mkapa katika kurasa huo huo alibainisha kuwa Magufuli alimhoji balozi huyo kuwa kuna kosa gani kwa nchi huru kama hii kuwa na shida kuyatambulisha magari kuwa ni magari ya wahisani?.Mkapa alibainisha kuwa mjadala huo uliendelea tena na tena, lakini magari yote yalikuja kubadilishwa namna na kuwa kama ilivyotakuwa kuwa. Mkapa wakati wa urais wake alikuwa pia akifahamika kwa jina la utani kama Mr Clean na hiyo ilitokana na uwezo wake wa kukabiliana na rushwa, ubabaishaji, uzembe na kuimarisha mifumo tegemezi ya serikali.Aliweza pia kuunda Taasisi ya Kuzuia Rushwa Takuru ambayo kwa sasa inaitwa Taasisi ya Kuzuia na Kupambana na RushwaTakukuru. Kuhusu suala hilo la wahisani, Mkapa alibainisha kuwa ili nchi iendelee, inapaswa kuwa na mkakati wa kujitegemea na kuwa dhana ya maendeleo, inatakiwa kuanzia kwenye akili ya mtu mmoja mmoja.Alikemea tabia ya wanasiasa, kusema kuwa watawapatia kila kitu wananchi, ambayo ndio sababu ya wananchi kubweteka.Aliongeza kuwa ili kuhakikisha kuwa serikali yake inajitegemea, aliimarisha mifumo ya ukusanyaji wa kodi kwa kuanzisha Mamlaka ya Mapato Tanzania TRA iliyokuwa na jukumu la kukusanya kodi kikamilifu.Alisema kati ya mambo ambayo yaliyomkera, ni pale ambapo aliyekuwa Katibu Mkuu Kiongozi wakati huo, Matern Lumbanga alimwambia kuwa imezoeleka kwa watumishi wa umma kulipwa mshahara hadi wiki ya kwanza ya mweziunaofuata.Mkapa alisema hiyo ilimpatia ishara kuwa huenda kuna mahali serikali, ilikuwa ikilegea. Aliona pa kuanzia ni kwenye uimarishaji wa ukusanyaji wa mapato, hatua ambayo ilikuja kusaidia kwenye utekelezaji wa baadhi ya miradi kwa fedha za ndani.Pia aliongeza kuwa aliwabana watendaji wa serikali waliokuwa wakifanya kazi kwa mazoea, badala yake wakaanza kufanya kazi kwa ufanisi na uzalishaji.Akitoa mfano alivyowabana wakuu wa wilaya na mikoa, alisema alikuwa akiwateua kutokana na weledi wao na sio sifa za kisiasa. Alisema serikali yake iliimarisha utendaji kazi katika ngazi za wilaya na kusimamia maendeleo.Mkapa alielezea kuwa katika harakati za kuimarisha mapato ya ndani, aliunda Tume ya Kuchunguza Utendaji kazi wa Vyama vya Ushirika ikiongozwa na Sir George Kahama akisaidiana na Anna Makinda.Alibainisha kuwa aliposolewa kwa nini amemteua Kahama, alijitetea kuwa alimwamini kutokana na uwezo wake katika masuala ya ushirika na kuwa alitoa ripoti iliyosaidia kuimarishwa kwa ushirika nchini.Kwamba hatua hiyo iliyomshawishi kumteua Kahama kuwa Waziri wa Ushirika na Masoko baadaye.Alisema katika kuhakikisha masoko ya ndani yanaimarishwa na kuwa na uchumi tegemezi, alianzisha Mamlaka kadhaa kama vile Mamlaka ya Viwanja vya NdegeTAA, Wakala wa Usajili wa Biashara na Leseni Brela Mamlaka ya Udhibiti wa Nishati na Maji Ewura, Mamlaka ya Udhibiti wa Mawasiliano TanzaniaTCRA. Alibainisha kuwa mamlaka hizo hadi leo zinaisaidia utendaji kazi wa serikali huku zikijiendesha zenyewe.Misimamo kama hiyo, ndio ambayo alikuwa nayo pia Magufuli akiwa Waziri wa Ujenzi. Lakini, hadi leo Rais Magufuli bado anayo misimamo hiyo, hasa kwenye suala zima la utaifa. Hadi leo Rais Magufuli siyo mtu wa kuiacha nchi idhulumiwe kwa faida za wageni wachache.Magufuli ameendelea kupigania rasilimali za nchi, ikiwamo madini ambayo kwa sasa nchi inanufaika nayo na sio wageni.  <topic>: KITAIFA 